CELEX: 32020D1722
Language: da
Date: 2020-11-16 00:00:00
Title: Kommissionens afgørelse (EU) 2020/1722 af 16. november 2020 om den samlede kvotemængde i Unionen, der inden for rammerne af EU's emissionshandelssystem skal udstedes for 2021 (meddelt under nummer C(2020) 7704) (EØS-relevant tekst)

18.11.2020   
               
               
                  DA
               
               
                  Den Europæiske Unions Tidende
               
               
                  L 386/26
               
            
         KOMMISSIONENS AFGØRELSE (EU) 2020/1722
         af 16. november 2020
         om den samlede kvotemængde i Unionen, der inden for rammerne af EU's emissionshandelssystem skal udstedes for 2021
         
            
               (meddelt under nummer C(2020) 7704)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (1), særlig artikel 9 og artikel 9a, og
         ud fra følgende betragtninger:
         
                     (1)
                  
                  
                     Ved Kommissionens afgørelse 2010/634/EU (2) blev den samlede kvotemængde i Unionen, der skulle udstedes til auktionering eller gratis tildeling for 2013, fastsat, jf. artikel 9 og artikel 9a, stk. 1, i direktiv 2003/87/EF. For at tage hensyn til Kroatiens tiltrædelse af Unionen, udvidelsen af EU's emissionshandelssystem (»EU ETS«) til også at omfatte EØS-EFTA-staterne og de yderligere oplysninger og mere nøjagtige data, der var blevet tilgængelige, blev afgørelse 2010/634/EU ændret ved Kommissionens afgørelse 2013/448/EU (3), hvorved der blev fastsat en samlet kvotemængde i Unionen på 2 084 301 856 kvoter for 2013. Denne mængde skulle hvert år nedsættes med en lineær faktor på 1,74 % med henblik på at fastsætte den samlede kvotemængde, der skulle udstedes i kalenderårene efter 2013.
                  
               
                     (2)
                  
                  
                     Ved Europa-Parlamentets og Rådets direktiv (EU) 2018/410 (4) blev direktiv 2003/87/EF ændret for at øge den lineære reduktionsfaktor til 2,2 % fra 2021, således at den kvotemængde, der hvert år skal udstedes i Unionen, reduceres med 43 003 515. Den samlede kvotemængde i Unionen for 2021, der er fastsat i denne afgørelse, er reduceret med denne mængde.
                  
               
                     (3)
                  
                  
                     Den 1. februar 2020 trådte aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (5) (»udtrædelsesaftalen«) i kraft. I henhold til udtrædelsesaftalens artikel 127 finder direktiv 2003/87/EF anvendelse på og i Det Forenede Kongerige indtil den 31. december 2020, hvor den overgangsperiode, der er fastsat i udtrædelsesaftalens artikel 126, udløber. Desuden finder protokollen om Irland/Nordirland, der er knyttet til udtrædelsesaftalen, anvendelse fra overgangsperiodens udløb. I henhold til artikel 9 og bilag 4 i protokollen om Irland/Nordirland finder direktiv 2003/87/EF fortsat anvendelse på og i Det Forenede Kongerige for så vidt angår produktion af elektricitet i Nordirland. Som følge heraf er emissioner fra produktion af elektricitet i Nordirland fortsat omfattet af ETS-direktivet efter overgangsperiodens udløb.
                  
               
                     (4)
                  
                  
                     Den samlede kvotemængde i Unionen for 2021 bør derfor beregnes på grundlag af den gennemsnitlige årlige kvotemængde, der er udstedt af de nuværende medlemsstater i overensstemmelse med deres respektive nationale tildelingsplaner i årene 2008-2012 (6), og den gennemsnitlige årlige kvotemængde for perioden 2008-2012, der er tildelt som følge af de nordirske anlægs produktion af elektricitet. Da et berørt anlæg i Nordirland producerede både elektricitet og varme i referenceperioden, bestemmes den gennemsnitlige årlige kvotemængde, der tildeles som følge af dette anlægs produktion af elektricitet, ved at fratrække emissioner fra varmeproduktion ved hjælp af det varmebenchmark, der anvendes til at bestemme antallet af gratis tildelte kvoter.
                  
               
                     (5)
                  
                  
                     I henhold til artikel 9a i direktiv 2003/87/EF, særlig stk. 1 og 4, bør der for den samlede kvotemængde i Unionen for 2021 desuden tages hensyn til de seneste videnskabelige data vedrørende drivhusgassers globale opvarmningspotentiale og det forhold, at små anlæg i Frankrig, Italien, Kroatien, Slovenien, Spanien, Portugal, Tyskland og Island i henhold til artikel 27 i samme direktiv er udelukket fra EU ETS.
                  
               
                     (6)
                  
                  
                     På den baggrund bør den samlede kvotemængde i Unionen for 2021, jf. artikel 9 i direktiv 2003/87/EF, fastsættes til 1 571 583 007 —
                  
               VEDTAGET DENNE AFGØRELSE:
         
            Artikel 1
            For 2021 fastsættes den samlede kvotemængde i Unionen, jf. artikel 9 i direktiv 2003/87/EF, til 1 571 583 007.
         
         
            Artikel 2
            Denne afgørelse er rettet til medlemsstaterne.
         
         
            Udfærdiget i Bruxelles, den 16. november 2020.
            
               
                  På Kommissionens vegne
               
               Frans TIMMERMANS
               
                  Ledende næstformand
               
            
         
         
            (1)  EUT L 275 af 25.10.2003, s. 32.
         
            (2)  Kommissionens afgørelse 2010/634/EU af 22. oktober 2010 om tilpasning af den samlede EU-kvotemængde, der skal udstedes i henhold til EU's emissionshandelsordning for 2013, og om ophævelse af Kommissionens afgørelse 2010/384/EU (EUT L 279 af 23.10.2010, s. 34).
         
            (3)  Kommissionens afgørelse 2013/448/EU af 5. september 2013 om nationale gennemførelsesforanstaltninger vedrørende foreløbig gratistildeling af drivhusgasemissionskvoter i overensstemmelse med artikel 11, stk. 3, i Europa-Parlamentets og Rådets direktiv 2003/87/EF (EUT L 240 af 7.9.2013, s. 27).
         
            (4)  Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).
         
            (5)  Aftale om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 7).
         
            (6)  Da Kroatien tiltrådte Unionen den 1. juli 2013, blev den samlede kvotemængde i Unionen beregnet for Kroatien i henhold til punkt 8 i bilag III til akten om Republikken Kroatiens tiltrædelsesvilkår samt om tilpasning af traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab (EUT L 112 af 24.4.2012, s. 21).